
RAPORT 

asupra proiectului de Lege privind aprobarea Ordonanţei de urgenţă a Guvernului nr. 167/2008 pentru modificarea Legii nr. 128/1997 privind Statutul personalului didactic, referitoare la normarea activităţilor didactice şi de cercetare din învăţământul universitar de masterat
şi din învăţământul universitar de doctorat
(PL.x.  8/2 februarie 2009)

1. În baza prevederilor art. 95 din Regulamentul Camerei Deputaţilor, republicat, cu adresa nr. PL.x.13/2 februarie 2009, Comisia pentru învăţământ, ştiinţă, tineret şi sport a primit spre dezbatere şi avizare, în fond, proiectului de Lege privind aprobarea Ordonanţei de urgenţă a Guvernului nr. 167/2008 pentru modificarea Legii nr. 128/1997 privind Statutul personalului didactic, referitoare la normarea activităţilor didactice şi de cercetare din învăţământul universitar de masterat şi din învăţământul universitar de doctorat (PL.x.  8/2 februarie 2009).

La întocmirea raportului, Comisia a avut în vedere avizul Consiliului Legislativ, avizul Comisiei pentru muncă şi protecţie socială şi avizul Comisiei pentru egalitatea de şanse pentru femei şi bărbaţi.
Proiectul de Lege are ca obiect de reglementare modificarea Legii nr. 128/1997 privind Statutul personalului didactic, cu modificările şi completările ulterioare, intervenţiile legislative vizând includerea normării activităţilor didactice la învăţământul universitar de masterat şi la învăţământul universitar de doctorat în normarea prevăzută de lege pentru învăţământul postuniversitar.

2. În funcţie de obiectul şi conţinutul său, proiectul de lege face parte din categoria legilor organice, caracter căpătat de la legea asupra căreia acţionează.

3. La lucrările Comisiei au fost prezenţi 26 deputaţi, din totalul de 31 membri ai Comisiei. În baza prevederilor art. 54 şi 55 din Regulamentul Camerei Deputaţilor, republicat, la dezbaterea proiectului de lege au participat ca invitaţi: doamna Ecaterina Andronescu, ministrul educaţiei, cercetării şi inovării şi doamna Oana Badea, secretar de stat în cadrul Ministerului Educaţiei, Cercetării şi Inovării.

4. Potrivit prevederilor art. 75 alin. (1) din Constituţia României, republicată, şi ale art. 92  alin. (8) din Regulamentul Camerei Deputaţilor, republicat, Camera Deputaţilor este primă Cameră sesizată.
În urma dezbaterii, în şedinţa din 12 februarie 2009, Comisia a propus, cu unanimitatea voturilor celor prezenţi, adoptarea proiectului de lege în forma prezentată. În cursul dezbaterilor următorul amendament  fost respins.
II. Amendamente respinse:

	1.
	(6) În învăţământul universitar de masterat, în învăţământul universitar de doctorat, în învăţământul postuniversitar, inclusiv în cel de perfecţionare a personalului didactic, precum şi în învăţământul universitar de licenţă cu predare integrală în limbi de circulaţie internaţională, ora de curs reprezintă 2,5 ore convenţionale, iar ora de seminar sau de activităţi similare acesteia reprezintă 1,5 ore convenţionale. Pentru conducători de doctorat se normează 0,5 ore convenţionale săptămânal, pentru fiecare doctorand în stagiu.


	6) În învăţământul universitar de masterat, în învăţământul postuniversitar, inclusiv în cel de perfecţionare a personalului didactic, precum şi în învăţământul universitar de licenţă cu predare integrală în limbi de circulaţie internaţională, ora de curs reprezintă 2,5 ore convenţionale, iar ora de seminar sau de activităţi similare acesteia reprezintă 1,5 ore convenţionale. În învăţământul universitar de doctorat, inclusiv în cel cu predare integrală în limbi de circulaţie internaţională, ora de curs reprezintă 3,0 ore convenţionale, iar ora de seminar sau de activităţi similare acesteia reprezintă 2,0 ore convenţionale. Pentru conducători de doctorat se normează 0,5 ore convenţionale săptămânal, pentru fiecare doctorand în stagiu.
Autor: deputat Anghel Stanciu
	a) Argumente pentru susţinerea amendamentului:

Cursurile de studii universitare avansate necesită o amplă şi profundă documentare a profesorului, inclusiv prin consultarea celor mai noi materiale (articole şi cărţi) apărute pe plan internaţional în limbi de circulaţie internaţională. Efortul cadrului didactic este cu totul deosebit şi amplificat în sensul creşterii acestuia pentru aducerea în atenţia doctoranzilor a celor mai noi informaţii din domeniul respectiv. Efortul este deosebit şi în cazul desfăşurării orelor de seminar care adesea se transformă în dezbateri ştiinţifice de cel mai înalt nivel. 
b) Argumente pentru respingerea amendamentului:

Normarea activităţilor didactice pentru studiile universitare de masterat şi doctorat urmează să fie reglementată diferenţiat prin acte normative viitoare ale M.E.C.I. sau în pachetul legislativ privind educaţia prin accentuarea autonomiei universitare şi în acest domeniu. 

